ทีมไทยพาณิชย์ปักธงชนะคู่แข่งหมุนหุ้นตุนกำไร
บลจ.ไทยพาณิชย์ ลั่นทีมผู้จัดการกองทุนดันผลตอบแทนกองทุนหุ้นชนะคู่แข่งและอุตสาหกรรม
19 มี.ค. 2554

บลจ.ไทยพาณิชย์ ลั่นทีมผู้จัดการกองทุนดันผลตอบแทนกองทุนหุ้นชนะคู่แข่งและอุตสาหกรรม 
นางโชติกา สวนานนท์ กรรมการผู้อำนวยการบริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทได้ปรับโครงสร้างการบริหารงานใหม่ เพื่อสร้างความแข็งแกร่งให้กับองค์กรและรองรับการแข่งขัน ซึ่งสอดรับกับนโยบายการทำธุรกิจเชิงรุกในปีนี้ที่บริษัทจะให้ความสำคัญกับลูกค้าทุกกลุ่มที่มีความต้องการแตกต่างกัน ทั้งการรับความเสี่ยงและคาดหวังผลตอบแทน 
“มั่นใจว่าผู้บริหารที่เข้ามาร่วมทีม ทำให้ทีมงานของเราดีและแข็งที่สุดในประเทศ จะสร้างโอกาสในการผลักดันธุรกิจของบริษัทให้เติบโตในอนาคต ส่วนปีนี้จะขยายสินทรัพย์มากกว่าอุตสาหกรรมที่คาดว่าจะโต 15%” นางโชติกา กล่าว
ล่าสุด บลจ.ไทยพาณิชย์ ได้แต่งตั้งรองกรรมการผู้อำนวยการ 3 คน ประกอบด้วย น.ส.โศภนา เจนบวร ดูแลกลุ่มจัดการลงทุนตราสารทุน นายณรงค์ศักดิ์ ปลอดมีชัย กลุ่มกลยุทธ์ผลิตภัณฑ์การลงทุน และนายศรชัย สุเนต์ตา กลุ่มจัดการลงทุนตราสารหนี้ 
ด้าน น.ส.โศภนา กล่าวว่า เป้าหมายแรกคือการปรับผลงานของกองทุนตราสารทุนให้ชนะอุตสาหกรรมและคู่แข่ง จากปัจจุบันอยู่ในอันดับท้ายๆ โดยใช้กลยุทธ์การลงทุนให้สอดคล้องกับแนวโน้มตลาดหุ้น และการเลือกหุ้นรายตัว พร้อมกับทำกำไรหากราคาถึงเป้าหมาย เพื่อสะสมผลตอบแทนไว้
นายณรงค์ศักดิ์ กล่าวว่า บริษัทเน้นออกกองทุนที่มีความหลากหลาย ไม่เฮโลตามตลาด ปีนี้จะเน้นกองที่มีความเสี่ยงระดับกลาง และกองทุนที่อ้างอิงดัชนีหลักในโลก เพื่อเป็นทางเลือกให้ลูกค้าได้ครบมากขึ้น
ด้านนายศรชัย กล่าวว่า ปีนี้กองทุนรวมน่าจะเน้นที่สินทรัพย์เสี่ยงในเอเชีย ทองคำ และซอฟต์ คอมโมดิตี รวมถึงหุ้นไทย ส่วนตราสารหนี้ต่างประเทศบางประเทศที่ปิดความเสี่ยงค่าเงินก็น่าสนใจ